OzLabs/hebrew-wiki-articles huggingface dataset:
אנדרבורי

שונית באי אנדרבורי
האי אנדרבורי או האי אדרבורי (באנגלית: Enderbury Island או Ederbury Island) הוא אטול קטן, בלתי מיושב, הנמצא 63 ק"מ דרום מזרחית לאי קנטון במרכז האוקיינוס השקט. האי מהווה חלק מאיי פניקס השייכים לקיריבטי. אורכו של האטול 4.8 ק"מ ורוחבו 1.6 ק"מ. את האטול מקיפות שוניות אלמוגים המגיעות למרחק של בין 60 ל-200 מטרים מחופי האטול. האטול שטוח ועליו צמחייה של שרכים נמוכים ומספר מועט של עצים.
הלגונה של האטול קטנה ביותר.

==היסטוריה==
האטול התגלה בשנת 1823 על ידי משלחת ציד לווייתנים, ונקרא על שם סמיואל אנדרבי (Samuel Enderby), בעליה של חברת ציד הלווייתנים, כאשר השם נכתב בשגיאת כתיב. בשנת 1860 הכריזה ארצות הברית על שליטתה באי מכוח חוק איי הגואנו משנת 1856, והחלה בכריית גואנו במקום. כריית הגואנו הגיעה לשיאה בשנת 1870, כאשר חברת גואנו הפניקס (Phoenix Guano Company) כרתה בתקופה של 64 יום כמות של 6,000 טונות גואנו. בשנת 1877 עזבה החברה האמריקאית את האי, וחברת כרייה בריטית השתלטה על האי והמשיכה בכריית הגואנו, אולם כרייה זו לא הייתה רווחית בשל הניצול האמריקאי של המרבצים. בשנת 1938 העביר נשיא ארצות הברית פרנקלין דלאנו רוזוולט את האטול (וכן את האי קנטון), לשליטת משרד הפנים של ארצות הברית בשל חשיבותם האסטרטגית, שכן האיים אפשרו חניית ביניים למטוסי חברת פאן אמריקן נתיבי אוויר עולמיים, ובכך איפשרו טיסות לאוסטרליה ולניו זילנד. בפועל לא נעשה שימוש באי למטרה זו. באותה שנה התיישבו באי ארבעה מתיישבים במטרה להבטיח את השליטה האמריקאית בו, אולם בשנת 1939 הסכימו הממלכה המאוחדת וארצות הברית על חלוקת השליטה באי. ב-1942, בשל מלחמת העולם השנייה, פונו המתיישבים והבניינים באי נהרסו על מנת שלא יעשה בהם שימוש על ידי צבא יפן.

==קישורים חיצוניים==

*[https://web.archive.org/web/20120204044808/http://www.pacificislandtravel.com/kiribati/about_destin/enderbury.html מידע על האי]
* 

קטגוריה:איים באוקיינוס השקט
קטגוריה:איי פניקס
קטגוריה:קיריבטי: אתרי מורשת עולמית
קטגוריה:קיריבטי: איים לא מיושבים
קטגוריה:חבלי ארץ במחלוקת לשעבר
האגודה המיתופואטית

האגודה המיתופואטית (באנגלית: Mythopoeic Society) היא ארגון ללא מטרות רווח אשר מוקדש למחקר של ספרות מיתופואטית, פנטזיה ומיתולוגיה. האגודה מתמקדת בעיקר, אך לא באופן בלעדי, בכתביהם של ג'.ר.ר טולקין, צ'ארלס ויליאמס וק.ס. לואיס. סופרים אלו היו חברי ה"אינקלינגס", קבוצת דיון לא רשמית באוניברסיטת אוקספורד שפעלה משנות ה-30 עד לשנות ה-50 של המאה ה-20.

האגודה הוקמה ב-1967 על ידי גלן ה. גודנייט. במקור היא הורכבה מקבוצות דיון באזור לוס אנג'לס ובהמשך התרחבה לסניפים ברחבי אמריקה הצפונית. ב-1972 התמזגה עם "אגודת טולקין של אמריקה". כיום החברות באגודה פתוחה לכל אלה שקוראים, כותבים או חוקרים את ז'אנר הפנטזיה. האגודה מממנת מספר קבוצות דיון, ובכל קיץ מכנסת ועידה שנתית הידועה בשם "מיתקון" (Mythcon)

האגודה מוציאה שלושה פרסומים:
* Mythprint - עלון חדשות חודשי עם ביקורות ספרים ומאמרים.
* Mythlore - מאמרי ביקורות על עבודות בתחום הפנטזיה והמיתולוגיה.
* The Mythic Circle - מקבץ שנתי של סיפורת ושירה.

בנוסף, האגודה מוציאה לאור ספרי מחקר ומעניקה מספר פרסים לספרים ועבודות מחקר מצטיינים בתחום הפנטזיה והמיתולוגיה.

== קישורים חיצוניים ==
* 

קטגוריה:פנטזיה
קטגוריה:ארגונים
סוזאנה ריס-פאסר

ריס-פאסר{{תמונה להחלפה}}
סוזאנה ריס-פאסר (בגרמנית: Susanne Riess-Passer; נולדה ב-3 בינואר 1961) היא פוליטיקאית אוסטרית מטעם מפלגת החופש האוסטרית (FPÖ). ריס-פאסר עזבה את תחום הפוליטיקה בשנת 2003.

==ביוגרפיה==
ריס-פאסר נולדה בעיירה בראונאו אם אין ולמדה בבית הספר בעיירה מאטיגהופן. לאחר מכן למדה בגימנסיית זלצבורג, ואחר כך למדה משפטים באוניברסיטת אינסברוק, שם קיבלה תואר דוקטור.

בממשלתו הראשונה של הקנצלר וולפגנג שיסל ממפלגת העם האוסטרית, שהוקמה בשנת 2000, מונתה ריס-פאסר לסגנית הקנצלר והשרה לשירותים ציבוריים וספורט, וייצגה את מפלגתה בקואליציה עם מפלגת העם האוסטרית. מפלגת החירות סיימה במקום השני בבחירות 1999, כך שמנהיגה, ירג היידר, היה אמור להיות קנצלר בכל קואליציה עם מפלגת העם שהייתה שלישית. עם זאת, היידר נסוג לטובת שיסל כדי לשכך ביקורת ממדינות זרות ודעת הקהל הבינלאומית. למרות שזה היה אמור להציב אותו בתפקיד סגן קנצלר, הוא הבין שהוא שנוי במחלוקת מכדי שיהיה לו תפקיד כלשהו בממשלה. לפיכך התפטר מתפקידו כמנהיג המפלגה לטובת ריס-פאסר, ששימשה כיו"ר מנהלת של מפלגת החופש מאז 1996.

לאחר מינויה ליו"ר ומנהיגת מפלגת החופש כיורשתו של ירג היידר, במהלך הקמת ממשלתו הראשונה של שיסל בשנת 2000, נודעה ריס-פאסר בשל נאמנותה הגבוהה להיידר, מה שזיכה אותה בכינוי "קוברה מלכותית". מההתחלה, הוגי-דעות רבים ראו בה "שליטה בובה", כשהכוח נמצא למעשה בידי היידר.

בעקבות חילוקי דעות קשים עם חונכה הפוליטית לשעבר היידר בקיץ 2002 שיצרו קרע במפלגה (במה שנודע בשם "קניטלפלד פוטש") היא התפטרה מכל תפקידיה.<ref></ref> התפטרותה מתפקיד סגנית הקנצלר, יחד עם התפטרותם של שר האוצר קרל היינץ גראסר ודובר מפלגת החופש בפרלמנט, פטר וסטנטאלר,<ref></ref> הביאה לנפילת הקואליציה ולהקדמת הבחירות. לאחר הבחירות שהתקיימו בנובמבר 2002 היא נשארה סגנית הקנצלר באופן זמני עד שהקואליציה בין מפלגת העם ומפלגת החופש התחדשה בתחילת 2003, ומאז לא הייתה מעורבת בפוליטיקה.

==קישורים חיצוניים==

* [http://www.parlinkom.gv.at/portal/page?_pageid=907,180283&_dad=portal&_schema=PORTAL סוזאנה ריס-פאסר] באתר הפרלמנט האוסטרי (בגרמנית)

==הערות שוליים==

קטגוריה:פוליטיקאיות אוסטריות
קטגוריה:בוגרי אוניברסיטת אינסברוק
קטגוריה:ילידות 1961
קטגוריה:אוסטרים שנולדו ב-1961
נאוקוגרד

נַאוּקוֹגְרַד (ברוסית: наукоград, "עיר מדע") הוא מעמד מיוחד אשר ניתן ברוסיה לישויות עירוניות אחדות שיש להן, על פי ההגדרה בחוק, "פוטנציאל מדעי וטכנולוגי גבוה ומערך תעשייתי מדעי-טכנולוגי שבזכותו העיר מתקיימת".

ערים שרוב האוכלוסייה שלהן עסקה במדע ובטכנולוגיה עילית הוקמו ברובן בתקופת ברית המועצות. "נאוקוגרד" כמונח לציון ערים עם ריכוז גבוה של מתקני מחקר ופיתוח ברוסיה הוכנס לשימוש בשנת 1991 עם התארגנות התנועה החברתית האיגוד לפיתוח הנאוקוגרדים של רוסיה (Союз развития наукоградов России).

חלק מהערים נבנו במיוחד למטרה זו וחלק התפתחו כך במשך השנים. בכמה ערים גדולות או לידן הוקמו שכונות של אקדמאים, המכונות "אַקַדִמְגוׂרוׂדוׂק" (Академгородок) שניתן להן מעמד אוטונומי של נאוקוגרד, בהן נובוסיבירסק, אירקוטסק, קרסנוירסק וטומסק.

ערים מדעיות רבים היו ערים סגורות בתקופה הסובייטית עקב הרגישות הביטחונית שלהן; נכון ל-2006 ישנם 10 נאוקוגרדים שנשארו במעמד זה.

לאחר התפרקות ברית המועצות באוגוסט 1991 והקמת הפדרציה הרוסית התדרדר מצבן הכלכלי של חלק מערים אלו עקב ירידה בתקציבים שקיבלו למחקר וייצור. כדי לפתור בעיה זו נוצרו שותפויות של חברות זרות עם המכונים בערי מדע אלו. החברות הזרות עזרו למתקנים לערוך הסבה ולהתמקד בצרכים אזרחיים. בין ערים אילו ניתן למנות את זלנוגרד ואת אובנינסק.

==נאוקוגרדים (מצב נכון לאוגוסט 2008)==
* בייסק - מחוז אלטאי - תעשייה כימית לצורכי הביטחון והחלל
* דובנה - מחוז מוסקבה - תעשיית הגרעין
* ז'וקובסקי - מחוז מוסקבה - תעשייה אווירית
* קולצובו - מחוז נובוסיבירסק - תעשייה ביוכימית
* קורוליוב - מחוז מוסקבה - תעשיית החלל
* מיצ'ורינסק - מחוז טמבוב - חקלאות
* פטרגוף - מחוז לנינגרד - פיתוח תרבות
* פוצ'ינו - מחוז מוסקבה - תעשייה כימית וביולוגית
* אובנינסק - מחוז מוסקבה - פיזיקה גרעינית, אנרגיה אטומית
* ראוטוב - מחוז מוסקבה - תעשיית החלל
* טרויצק - מחוז מוסקבה - פיזיקה וגרעין
* פריאזינו - מחוז מוסקבה - תעשיות ביטחוניות
* צ'רנוגולובקה - מחוז מוסקבה - כימיה ופיזיקה
* פרוטבינו - מחוז מוסקבה - פיזיקה

==הערות שוליים==

*
קטגוריה:ברית המועצות: כלכלה
קטגוריה:ברית המועצות: מדע וטכנולוגיה
קטגוריה:רוסיה: כלכלה
קטגוריה:רוסיה: מדע וטכנולוגיה
קטגוריה:ערים לפי סוג
פוקה

משמאל לימין: אוברון, טיטניה, פּאק ושלוש פיות, ציור מאת [[ויליאם בלייק, 1786 בערך]]
פוקה (Púca, Pooka, Phooka, Phouka, Púka, Pwca, Phouka) הוא יצור שמקורו בפולקלור הוולשי, בעיקר מאירלנד ומוויילס. הפוקה הוא אחד מחברי קהילת הפיות, וכמו רבים מהם - יש המכבדים אותו, ויש החוששים מפניו.

==תיאורי גוף ושפה==
לפי האגדה, הפוקה מסוגל לשנות את צורתו החיצונית. הוא יכול להופיע כנשר או כעז גדולה ושחורה (כפי שהופיע במחזהו של שייקספיר, "חלום ליל קיץ"), אך הצורה הנפוצה ביותר שלו היא של סוס שחור או לבן, בעל רעמה שופעת ועיניים צהובות בורקות.

רבים מאמינים כי הפוקה הוא היצור המפחיד ביותר בממלכת הפיות, הן בשל צורתו החיצונית, והן בשל כוחותיו. האמונה היא כי הפוקה משוטט בדרכים ומחפש אחר מטיילים ועוברי אורח, אותם הוא אוסף על גבו, ולכל הפחות מארגן להם את הרכיבה של חייהם, ממנה הם לא יחזרו להיות כשם שהיו.

הפוקה מסוגל לדבר בשפת האדם, ונוטה לחפש אחר אלה שסטו מהחברה, גורשו מבתיהם, וכדומה, אותם הוא אוסף על גבו לרכיבה. במידה והוא אינו מוצא כאלה, הוא עלול לזרוע כאוס והרס.

הפוקה הארווי בצורת ארנב גדול בלתי נראה, נמצאת במרכז העלילה של הסרט הארווי משנת 1950 עם ג'יימס סטיוארט.

==מסורות חקלאיות==
הפוקה מקושר בין השאר לפסטיבל הסמהין, שהוא פסטיבל הקציר הפגאני השלישי, כאשר סוף היבול נאסף. השאריות הנשארות בשדה נחשבות כ"פוקה", כלומר "נבולי פיות", ולכן אינן אכילות. מספר אגדות מקומיות גורסות כי החקלאים משאירים במיוחד חלק מהיבול בשדה, כדי לשכך את זעמו של הפוקה הרעב. 
לפוקה יש גם יום מיוחד משלו - ה-1 בנובמבר, שהוא "יום הפוקה" - היום היחיד בשנה בו מצופה מהפוקה שיתנהג באופן תרבותי. 

== גרסאות מקומיות ==
באזורים מסוימים, הפוקה זוכה להתייחסות שנובעת בעיקר מכבוד, והאמונה היא כי בתור יצור ההרים והעמקים, אם פוגשים אותו ביום הפוקה (הלא הוא ה-1 בנובמבר) הוא מנבא נבואות ומזהיר אזהרות את כל מי שבוחר להתייעץ עמו.

== גרסאות משתנות==
בתחילת המאה ה-21, השתנתה דרך תפיסת היצור - במקום הישות המאיימת והמפחידה שהאמינה בה עד כה, נתפס הפוקה כדמות ביישנית ובלתי מזיקה, הדומה לגמד גינות (גנום). דמות הפוקה אף כיכבה כדמות משנה בקומדיה "High Spirits" כפוני לבן ומדבר. 
הדמות הופיעה גם במחזות נוספים, לרוב כיצור שדה שאין הצופים מסוגלים לראותו.

קטגוריה:מיתולוגיה
קטגוריה:פולקלור
קטגוריה:דמויות ביצירות שייקספיר
ריינהולד מסנר

מסנר, 2004
ריינהולד מסנר (בגרמנית: Reinhold Andreas Messner; נולד ב-17 בספטמבר 1944) הוא מטפס הרים איטלקי, הנחשב לאחד הגדולים בכל הזמנים. הוא יליד דרום טירול.

== ביוגרפיה ==
ריינהולד מסנר נולד בסנט פטר, כפר קטן בעמק וילנוס שבדרום טירול, צפון איטליה כבן למיעוט אוסטרי. אביו, יוזף היה מורה במקצועו ומטפס הרים חובבן. אמו, מריה הייתה עקרת בית. בגיל חמש יצא ריינהולד לכבוש את פסגתו הראשונה. בלוויית אביו טיפס לגובה של כ-900 מטר ברכס גייסלרשפיצן. בגיל 13 החל לעסוק בטיפוס באופן עצמאי. בין ריינהולד לאחיו גינתר, שהיה צעיר מריינהולד בשנתיים, נוצרה שותפות. כשריינהולד הגיע לגיל 20 הוא וגינתר הספיקו לכבוש כבר פסגות רבות בהרי הדולומיטים והאלפים המערביים. הם התמחו בטיפוס חופשי ובתנאי שטח קיצוניים. ריינהולד התאפיין ביכולת לטפס מהר מאוד. יש המחשיבים את טיפוסי הסולו שלו על הדולומיטים בשנות ה-60 וה-70, כמרשימים ביותר אפילו יותר מטיפוסיו המאוחרים יותר בהרי ההימלאיה. ב-1969 קיבל ריינהולד תואר באדריכלות, ובמקביל עבד בתור מורה למתמטיקה בבית ספר תיכון.

ב-1970 יצאה משלחת אוסטרית-גרמנית שכללה את האחים מסנר, לכבוש את פסגת ננגה פרבט, הר בגובה 8,126 מטר בצפון פקיסטן. במהלך הטיפוס נקלעו האחים למצב קשה בעקבות הטמפרטורה הנמוכה ומחסור במזון ושתייה ובדרכם חזרה מהפסגה נפרדו האחים. גינתר נספה, ככל הנראה במפולת שלגים, ואילו ריינהולד חזר למחנה הבסיס במצב קשה ורופאים נאלצו לכרות את קצותיהן של שלוש מאצבעותיו שסבלו מכוויות קור. ב-2005 נמצאה גופתו של גונתר על ידי מטפסים פקיסטנים.

לזכות מסנר עומדים הישגים רבים, המפורסם שבהם הוא היותו הראשון שטיפס על כל פסגות 8,000 המטרים.

בין השנים 1999–2004 שימש מסנר כחבר בפרלמנט האירופי, כנציגה של מפלגת הירוקים האיטלקית. ב-2004 חצה את מדבר גובי, במסלול שאורכו כ-2,000 קילומטרים. מאז 2004 מסנר מקדיש את עצמו להקמתו ופיתוחו של מוזיאון הרים, מוזיאון בנושאים מגוונים הקשורים להרים וטיפוס, אותו ייסד.

== שיאים ==
שיאים נבחרים של ריינהולד מסנר:
* הראשון שטיפס על כל פסגות 8,000 המטרים - בין השנים 1970–1986.
* הטיפוס ראשון על פסגה גבוהה מ-8,000 מטר בסגנון אלפיני (גאשרברום 1) - 1975.
* הטיפוס הראשון לפסגת האוורסט ללא בלוני חמצן (יחד עם פטר הדלר) - 5 באוגוסט 1978.
* הטיפוס הראשון על K2 בסגנון אלפיני - 1979.
* טיפוס הסולו הראשון על האוורסט (ללא בלוני חמצן) - 20 באוגוסט 1980.
* הטיפוס ראשון על שלוש פסגות גבוהות מ-8,000 מטר בעונה אחת - 1982.
* חצייה רגלית ראשונה של אנטארקטיקה במסלול דרך הקוטב הדרומי. המסע יחד עם ארפד פוקס נמשך 92 ימים לאורך 2,800 ק"מ - 1990.

==קישורים חיצוניים==

* 
* [http://www.jerberyd.com/climbing/climbers/messner ביוגרפיה] 
* [http://wiki.imga.org.il/index.php?title=רצח_הבלתי-אפשרי המאמר של מסנר "רצח הבלתי אפשרי", בתרגום לעברית]
* [http://wiki.imga.org.il/index.php?title=%D7%A8%D7%99%D7%99%D7%A0%D7%94%D7%95%D7%9C%D7%93_%D7%9E%D7%A1%D7%A0%D7%A8 מסנר באנציקלופדיית הטיפוס]
* 

קטגוריה:מטפסי הרים
קטגוריה:ספורטאים איטלקים
קטגוריה:מטפסי שבע הפסגות
קטגוריה:חברי הפרלמנט האירופי מטעם איטליה
קטגוריה:מורים למתמטיקה
קטגוריה:מטפסי הר האוורסט
קטגוריה:איטלקים ממוצא גרמני
קטגוריה:איטלקים שנולדו ב-1944
שחפיתיים

שחפיתיים או שחפיות (שם מדעי: Sternidae) היא משפחה של עופות ימיים בסדרת החופמאים. במשפחה קיימים 11 סוגים. לאחרונה הוחלט על סיווג הקבוצה מחדש כתת-משפחה במשפחת השחפיים (תחת השם: Sterninae), אך הדבר מצוי במחלוקות. משמעות שמן הוא שחפים קטנים (עם הסיומת "ית" המשמשת להקטנה), כיוון שרובן קטנות יחסית.

בעבר, מרבית השחפיתיים השתייכו לסוג גדול אחד, שחפית, אולם ניתוחי רצפי DNA תמכו בהפרדת מינים שונים לסוגים נפרדים, תחת אותה קבוצה.

==מאפיינים==
שחפיות רבות נודדות למרחקים גדולים מעל הים, כאשר שחפית הקוטב מעבירה את הנדידה הארוכה בעולם, בין אזורי הרבייה של האזור הארקטי עד לאנטארקטיקה. גם שחפיות אחרות עוברות מעל הים הפתוח בנדידות ארוכות.

רוב השחפיות בעלות גודל בינוני, לרוב עם נוצות אפורות או לבנות. אורך גופם של השחפיתיים נע בין 20 ל-65 סנטימטרים, משקלן 38 עד 782 גרם ומוטת כנפיהם בין 0.5 ל-1.35 מטרים. לרובם יש סימנים שחורים על ראשם. מקורם ארוך, ובכפות רגליהם קיימים קרומים. הם בעלי גוף קליל ואירודינמי (מותאם לתעופה) יותר משל שחפים. דאייתם משווה להם מראה אלגנטי והדור, שכן זנבם ארוך וכנפיהם ארוכות וצרות. תוחלת החיים של השחפיות ארוכה יחסית, לעיתים עד מעל לגיל 30 שנה.

רוב השחפיות הם אוכלות דגים או דיונונים מהים, לאחר שהם צוללים אליהם. הם לא דואות לזמן ממושך אך מינים מסוימים, כמו השחפית הכהה (Sterna fuscata), מגביהים רום בתעופה. למעט ברחצה הן שוחות לעיתים נדירות. יחדיו הן מקננות באיים מרוחקים או בין צוקים ומסתמכים על הגנה הדדית מטורפים.

==סוגים==
* נודי (Anous) בו 5 מינים.
* מרומית (Chlidonias) בו 4 מינים.
* מין יחיד: שחפית עבת-מקור (Gelochelidon nilotica)
* מין יחיד שחפית הפיה (Gygis alba)
* מין יחיד: שחפית כספית (Hydroprogne caspia)
* מין יחיד: שחפית האינקה (Larosterna inca)
* שחפית חומת-גב (Onychoprion) בו 4 מינים.
* מין יחיד: שחפית גדולת-מקור (Phaetusa simplex)
* שחפית (Sterna) בו 13 מינים.
* סטרנולה (Sternula) בו 7 מינים.
* תלאסאוס (Thalasseus) בו 6 מינים.

==גלריה==
<gallery mode="packed">
Common tern at Brooklyn Bridge Park (21040).jpg|שחפית ים
Randtiir - Arctic tern - Sterna paradisaea (3).jpg|שחפית הקוטב
Charrancito Sternula albifrons 1.jpg||שחפית גמדית
Endangered interior least tern (Sterna antillarum) (6359207169).jpg|Sterna antillarum
Grossschnabel-Seeschwalbe.jpg|שחפית גדולת-מקור
Anous stolidus Dry Tortugas, Florida 1.jpg|נודי חומה
Larosterna inca.jpg|שחפית האינקה
Sooty Tern (Onychoprion fuscatus) (38663721366).jpg|שחפית כהה
Caspian Tern (Hydroprogne caspia) RWD.jpg|שחפית כספית
</gallery>

== קישורים חיצוניים ==

* 

==הערות שוליים==

*
אלכסנדר דושקין

אלכסנדר מרדכי דוּשְקִין (Dushkin; 21 באוגוסט 1890, סובאלק – 2 ביוני 1976, ירושלים) היה מחנך עברי, מורה לחינוך והוגה דעות חינוכי. חתן פרס ישראל לחינוך לשנת תשכ"ח (1968).

==קורות חיים==

אלכסנדר מרדכי דושקין נולד לזאב ומרים דושקין בסובאלק שבפולין (אז בתחום המושב של האימפריה הרוסית), וכשהיה בן 11, היגר עם משפחתו לארצות הברית. ב-1911 סיים לימודי תואר ראשון בסיטי קולג' של ניו יורק, ב-1913 קיבל תואר שני מאוניברסיטת קולומביה, וב-1914 סיים את לימודיו בסמינר למורים של בית המדרש לרבנים באמריקה. ב-1918 הוכתר בתואר דוקטור בבית הספר לחינוך של אוניברסיטת קולומביה, על עבודה בנושא "החינוך היהודי בעיר ניו יורק".

בשנת 1919 הגיע לארץ ישראל, לימד מאז ועד 1921 בבית המדרש למורים בירושלים והיה המפקח הראשון על בתי הספר ביישוב מטעם שלטונות המנדט.

בשנת 1934 עלה לארץ ישראל. ב-1935 ייסד את החוג לחינוך באוניברסיטה העברית בירושלים. לאחר מכן שב לארצות הברית, והיה ממארגני החינוך היהודי בשיקגו.

בשנת תרצ"ה-1935 ייסד אלכסנדר דושקין יחד עם אליעזר ריגר ובן-ציון דינור את בית הספר התיכון השש-שנתי בבית הכרם בירושלים, (כיום: בית הספר התיכון ליד האוניברסיטה העברית בירושלים - ליד"ה) מוסד ששמש גם כבית ספר לדוגמה שסייע בהכשרתם של פרחי הוראה מהאוניברסיטה העברית. דושקין היה מנהלו הראשון.
טקס באקדמיה למוסיקה בירושלים (1950). משמאל: [[יוסף טל, אלכסנדר דושקין, פרנק פלג, משה זמורה, תלמה ילין]]
לאחר קום המדינה עמד דושקין בראש הוועדה לרפורמה ושינוי ארגון ההוראה באוניברסיטה. הוא זכה בפרס ישראל לחינוך, בשנת תשכ"ח-1968.
בשנת 1973 זכה בתואר יקיר ירושלים.

היה נשוי ליוליה לבית ארונסון (1895-1975). לשניים נולדו שתי בנות: כנרת (1922-2005 ;נישאה בארצות הברית לוולטר ג'וזף גנסלר, כימאי), ופרופ' אבימה לומברד (1926-2008), חלוצה בתחום החינוך.
אחיו הצעיר, שמואל דושקין, היה כנר נודע.

==ספריו==
*מוסדות החנוך: בשנות תרע"ט-תרפ"א: רשימה סטטיסטית, סודרה על ידי א"מ דושקין, יפו, 1921.
*החינוך היהודי בתפוצות - בעיית המורים, אלכסנדר מ’ דושקין, ירושלים, 1968.
*Living bridges, memoirs of an educator, Dushkin, Alexander M., Jerusalem: Keter Publishing House 1975

==לקריאה נוספת==
* 'דושקין, אלכסנדר מרדכי', בתוך: דוד קלעי, ספר האישים: לכסיקון ארצישראלי, תל אביב: מסדה – אנציקלופדיה כללית, תרצ"ז, עמ' 158–159. 
* יעקב עירם, הלכה ומעשה בחינוך היהודי – דרכו של אלכסנדר מ' דושקין בחינוך היהודי בארה״ב ובישראל, תל אביב: צ'ריקובר, תשל"ז-1977.
* יעקב עירם, "לדמותו של אלכסנדר מ. דושקין בחינוך", הדאר, נ"א, תשל"ב-1972.
* יעקב כ"ץ (בעריכת מ' שפירא), הרהורים על מגמה יהדותית. הלכה ומעשה בחינוך התיכון: קובץ מאמרים מוקדשים לבעיות בית הספר התיכון היהודי העיוני, מוגש לפרופ' א"מ דושקין, ירושלים: תשכ"ב-1962.

==קישורים חיצוניים==

* 

==הערות שוליים==

קטגוריה:ישראלים ילידי האימפריה הרוסית
קטגוריה:אנשי העלייה החמישית
קטגוריה:ראשוני האוניברסיטה העברית בירושלים
קטגוריה:סגל האוניברסיטה העברית בירושלים: חינוך
קטגוריה:אנשי חינוך ביישוב
קטגוריה:אנשי חינוך יהודים אמריקאים
קטגוריה:מנהלי בתי ספר ישראלים
קטגוריה:זוכי פרס ישראל לחינוך
קטגוריה:זוכי פרס ישראל לשנת 1968
קטגוריה:בוגרי הסיטי קולג' של ניו יורק
קטגוריה:בעלי תואר דוקטור מאוניברסיטת קולומביה
קטגוריה:בוגרי בית המדרש לרבנים באמריקה
קטגוריה:סגל התיכון ליד האוניברסיטה
קטגוריה:טלביה: אישים
קטגוריה:יהודים הקבורים בהר המנוחות
קטגוריה:ישראלים שנולדו ב-1890
קטגוריה:ישראלים שנפטרו ב-1976
חואן מנדז

חואן מנדז (נולד ב-23 בספטמבר 1981 במונטריאול, קוויבק) הוא כדורסלן-עבר קנדי וכיום מאמן כדורסל (משמש כעוזר מאמן באוניברסיטת מקגיל הקנדית). גובהו 2.04 מטרים, ושיחק בתפקיד פאוור פורוורד.

==חיים מוקדמים וקריירת מכללות==
מנדז, שהוריו היגרו לקנדה מהרפובליקה הדומיניקנית לקנדה, מחזיק גם בדרכון של המדינה הזאת, אך בחר לשחק בנבחרת הכדורסל הקנדית.

מנדז למד בתיכון "אקדמיית המכינה של פלורידה" שבמלבורן, פלורידה. ב-2001 עבר מנדז ללמוד באוניברסיטת ניאגרה האמריקאית מדרג המכללות הראשון, אותה הוביל לטורניר אליפות המכללות בכדורסל ראשון מאז 1970, בו הצטיין. הוא התחיל את שנתו הרביעית עם 1500 נקודות כשהוא קרוב לקלווין מרפי, וסיים את קריירת המכללות שלו עם 2,210 נקודות ו-1,053 ריבאונדים שהציבו אותו בתוך רשימת כדורסלני המכללות שקלעו מעל ל-2000 נקודות ולקחו מעל ל-1000 ריבאונדים היוקרתית כשהוא מוביל עד היום (יוני 2017) את רשימת הקלעים הקנדיים ב-NCAA דוויז'ן I. את עונתו האחרונה באוניברסיטה סיים כשחקן המצטיין של המחוז המטרו אטלנטי מליגת המכללות לשנת 2005.

==קריירה מקצוענית==
בשנת 2005 לאחר סיום לימודיו נרשם לדראפט ה-NBA 2005. הוא לא נבחר על ידי שום קבוצה באותו הדראפט, אך קיבל חוזה מהקבוצה הקנדית היחידה ב-NBA, הטורונטו ראפטורס, בה שיחק במהלך מחנה קדם-העונה ושוחרר.

בעקבות זאת, החליט מנדז לעבור לאירופה וחתם בטרפאני מהסרייה א'2 בכדורסל (ליגת הכדורסל השנייה באיטליה מעל לסרייה ב') וסיים עם הקבוצה את עונת 2004/2005 במקום העשירי בליגה.

לאחר מכן עבר לשחק במדי פאנליניוס מליגת העל היוונית בכדורסל בעונת 2005/2006, אך זכה לשחק רק בשלושה משחקים וסופסל להמשך העונה.

בעונת 2006/2007 קיבל הצעה מעירוני נהריה, וחתם בקבוצה לעונה. בעונת 2007/2008 שיחק מנדז במדי מכבי ראשון לציון מליגת העל. בעונת 2008/09 עבר לשחק בליגה הסינית בקבוצת קסינג'יאנג פליינג טייגרס.

בעונת 2009/2010 כפי הנראה היה חסר קבוצה. בעונת 2010/2011 עבר לשחק במדי בי.סי. דניפרו מליגת העל האוקראינית בכדורסל וסיים את העונה עם הקבוצה במקום השביעי.

לאחר מכן עבר לשחק בקיץ של 2011 במדי סמיחו מליגת הקיץ של הרפובליקה הדומיניקנית, ובעונת 2011/2012 חתם בקוקולוס דה סן פדרו מהליגה המקצוענית של הרפובליקה הדומיניקנית.

בעונת 2012/2013 שיחק במדי מונטריאול ג'אז מליגת הכדורסל הקנדית ושיחק במדי גרגוריו אורבאנו גילברט בליגת הקיץ הדומיניקנית ופרש בתום עונת 2013 מכדורסל מקצועני ועבר לתחום האימון.

ב-2017 שימש כעוזר מאמן באוניברסיטת מקגיל מליגת המכללות הקנדית.

== הופעות בנבחרת קנדה בתחרויות בינלאומיות ==
מנדז שיחק בנבחרת הקנדית בין השנים 2002 ו-2008 ועזר להוביל אותה למקום השני באליפות ארבע המדינות בסין ובברזיל ב-2004. כמו כן לקח חלק גם בהמשחקים הפאן-אמריקאיים ב-2003 בה סיימה נבחרתו במקום השביעי מתוך 8 נבחרות מתמודדות ובאליפות האמריקות בכדורסל 2007 בה סיימה נבחרתו במקום החמישי מתוך 10 נבחרות מתמודדות.

==קישורים חיצוניים==

== הערות שוליים ==

קטגוריה:כדורסלנים קנדים
קטגוריה:מונטריאול: כדורסלנים
קטגוריה:כדורסלני הרפובליקה הדומיניקנית
קטגוריה:כדורסלני אוניברסיטת ניאגרה
קטגוריה:כדורסלני פאנליניוס
קטגוריה:כדורסלני עירוני נהריה
קטגוריה:כדורסלני מכבי ראשון לציון
קטגוריה:כדורסלני בי.סי. דניפרו
קטגוריה:כדורסלני שינג'יאנג פליינג טייגרס
קטגוריה:כדורסלני נבחרת קנדה
קטגוריה:ספורטאים קנדים בארצות הברית
קטגוריה:ספורטאים זרים באיטליה
קטגוריה:ספורטאים זרים בישראל
קטגוריה:ספורטאים זרים ביוון
קטגוריה:ספורטאים זרים בסין
קטגוריה:קנדים שנולדו ב-1981
קטגוריה:אישים מהרפובליקה הדומיניקנית שנולדו ב-1981
אליעזר ריגר

אליעזר ריגר (5 במאי 1896 – 19 באפריל 1954) היה מחנך עברי, מורה, מרצה, מפקח, סופר ועורך, מנהלו השני של משרד החינוך, ומנהיג חינוכי.

==ביוגרפיה==
אליעזר ריגר נולד בעיירה גריבוב שבגליציה המערבית, היום פולין. למד בבית מדרש לרבנים, באוניברסיטת וינה ובאוניברסיטת שיקגו. בשנת 1917 קיבל תואר דוקטור מאוניברסיטת וינה. נמנה עם מהמייסדים של תנועת הנוער "השומר הצעיר" בווינה, וראש ההנהגה הראשית שלה.

בשנת 1919, לאחר מלחמת העולם הראשונה, שב לפולין ונתמנה מנהל הגימנסיה העברית "יבנה" שבעיר לודז'. בשנת 1920 עלה לארץ ישראל, תחילה לחיפה, שם לימד בבית הספר הריאלי, ואחר כך עבר לתל אביב ולימד בגימנסיה הרצליה. באותן השנים גם ערך את פרסומי הקרן הקיימת לישראל, ואת הירחון שלה לבני הנעורים.

בשנת 1928 התמנה למפקח הכללי מטעם מחלקת החינוך של הסוכנות היהודית על בתי הספר של הזרם הכללי. תחילה באזור הצפון ואחר כך גם במרכז הארץ. בשנת 1938 נתמנה גם למפקח על בתי הספר התיכוניים של הזרם הכללי. ריגר גם נתן מכוחו לפעילות ציבורית ומפלגתית, והיה בין השאר ציר בקונגרס הציוני הט"ו, מטעם מפלגת "הפועל הצעיר".

בשנת 1935 ייסד, ביחד עם אלכסנדר דושקין ובן-ציון דינור, את בית הספר התיכון השש שנתי בבית הכרם בירושלים, (היום: התיכון ליד האוניברסיטה - ליד"ה) מוסד שהיה אמור לשמש גם כבית ספר לאימונים לתלמידי הסמינר למורים בבית הכרם. ריגר היה אחד ממנהליו הראשונים.

בשנת 1939 נתמנה ריגר לפרופסור לחינוך באוניברסיטה העברית בירושלים, ולימד במסגרת זו כאחת-עשרה שנים, עד שנת 1950. בשנת 1951 נקרא על ידי שר החינוך, בן-ציון דינור, לשמש כמנהל הכללי השני של משרד החינוך.

אליעזר ריגר החל לפעול להנהגת החינוך הממלכתי על פי "חוק חינוך ממלכתי תשי"ג-1953". ובכלל זה: ביטול הזרמים בחינוך וארגון מחודש של מוסדות החינוך, הקמת הלשכות המחוזיות והמינהל הממלכתי של המשרד, הפעלת תוכנית הלימודים הממלכתית ועוד. במהלך כהונתו זו חלה ומת, בשנת 1954. נקבר בהר המנוחות בירושלים.<ref></ref>

ריגר היה נשוי לרבקה ריגר-קפלן, אמנית, ואחותו של יהושע ברנדשטטר. בשנת 1959 נישאה רבקה לרב מרדכי קפלן<ref></ref>.

לזוג נולדו שלוש בנות. הבת הבכורה, חמוטל, שימשה השראה לשירו של ביאליק שיר לחמוטל<ref></ref>. בת אחרת, שלומית, נישאה לאורי הבר-שיים, פיזיקאי, ועסקה באמנות.

==מספריו==
*אוצר מלות היסוד : של הלשון העברית השמושית מחקר בעריכת תוכנית למודים, ירושלים 1935 תרצ"ה.
*חינוך לחברה מהי?, ירושלים, 1946.
*החנוך העברי בארץ-ישראל , דביר, תל אביב, ת"ש 1940.
*מבנה בית הספר התיכון: תוכנית למודיו ומקומו בבנין החברה, ירושלים, 1938.
*תולדות הזמן החדש: מתקופת ההשכלה עד ימינו, תל אביב 1958.

== לקריאה נוספת ==
* רבקה ריגר קפלן, אליעזר ריגר: ממעצבי החינוך העברי בישראל, ירושלים: חגית שלונסקי, נאוה דה שליט ושלומית הבר-שיים, 2018.

== קישורים חיצוניים ==

* –2109
* רבקה ריגר קפלן, אליעזר ריגר: ממעצבי החינוך העברי בישראל, ירושלים: חגית שלונסקי, נאוה דה שליט ושלומית הבר-שיים, 2018. http://shlomithart.com/rieger.pdf
* 

== הערות שוליים ==

קטגוריה:סגל בית הספר הריאלי
קטגוריה:סגל האוניברסיטה העברית בירושלים: חינוך
קטגוריה:מנכ"לי משרד החינוך
קטגוריה:אנשי העלייה השלישית
קטגוריה:חברי הוועד הלאומי
קטגוריה:חברי אספות הנבחרים
קטגוריה:חברי הפועל הצעיר
קטגוריה:סגל גימנסיה הרצליה
קטגוריה:בוגרי אוניברסיטת וינה
קטגוריה:יהודים הקבורים בהר המנוחות
קטגוריה:ישראלים שנולדו ב-1896
קטגוריה:ישראלים שנפטרו ב-1954
מועדון פריז

מדינות החברות במועדון
מועדון פריז (בצרפתית: Club de Paris) הוא ארגון של נציגי 22 מדינות מפותחות, שתפקידו למצוא פתרונות מתואמים וברי קיימא לקשיי תשלום שחוות מדינות חייבות. כולל הקלת בחובות וביטול חובות בין מדינות חייבות ומדינות המספקות את האשראי. כאשר מדינות חייבות מבצעות רפורמות לייצוב ולשקם את מצבן המקרו-כלכלי והפיננסי, נושי מועדון פריז יישמו הסדר חוב מתאים.

מאז 1956, מועדון פריז חתם על 477 הסכמים עם 101 מדינות, על חובות של למעלה מ-612 מיליארד דולר.
==היסטוריה==
"מועדון פריז" נוצר בהדרגה החל משנת 1956, כאשר המשא ומתן הראשון בין ארגנטינה לנושיה הממשלתיים התקיים בפריז. "מועדון פריז" מטפל בתביעות ציבוריות (כלומר תביעות המגיעות ממשלות של מדינות חייבות ועל ידי המגזר הפרטי), המובטחות על ידי המגזר הציבורי של חברי מועדון פריז. תהליך דומה מתרחש לגבי חוב ציבורי המוחזק על ידי נושים פרטיים ב"מועדון לונדון", אשר אורגן ב-1970 על פי המודל של "מועדון פריז" כקבוצה לא רשמית של בנקים מסחריים, הנפגשת כדי לנהל משא ומתן מחדש על החוב שהם מחזיקים עם בעלי חוב ריבוני.

הארגון מתכנס אחת לשישה שבועות במשרדי האוצר הכלכלה והתעשייה של צרפת בפריז, המספק לו שירותי מזכירות. בנוסף, פקיד בכיר במשרד האוצר הצרפתי משמש כיושב ראש שלו.

בשנת 1998, בעקבות משבר הרובל ביקשה רוסיה לדחות פרעון חובות ברית המועצות לשעבר, אותם התחייבה לכסות במסגרת הסכמים כלכליים לאחר התפרקות ברית המועצות. באותה עת סך חובה החיצוני של רוסיה עמד על כ-150 מיליארד דולר, מתוכם 38 מיליארד דולר הייתה חבה ל"מועדון פריז" ו-32 מיליארד דולר ל"מועדון לונדון " של נושים מסחריים. מקורם של כשני שלישים מהחובות אלו היה בהלוואות שניטלו על ידי ברית המועצות. באוגוסט 1999 הגיעה להסדר עם "מועדון פריז" לפריסת החוב. בתחילת 2001 התקשתה רוסיה לשלם את החוב, אך בהמשך רוסיה התאוששה מהר מן החזוי, בין השאר לאור השיפור בתנאים החיצוניים כגון עלייה חדה במחירי הנפט, גז טבעי ומינרלים אחרים שהיא מפיקה. באוגוסט 2017 רוסיה סיימה לפרוע את החובות שנותרו מתקופת ברית המועצות.

בשנת 2001 נכנסה ארגנטינה להסדר חוב עם המועדון, הסדר שהסתיים במאי 2014.

בשנת 2010, בעקבות רעידת האדמה בהאיטי החליט "מועדון פריז" על מחיקת חובות שלה בסך 215 מיליון דולר.
==חברות==
החברות הקבועות בארגון הן: אוסטרליה, אוסטריה, בלגיה, ברזיל, דרום קוריאה, קנדה, דנמרק, פינלנד, צרפת, גרמניה, אירלנד, איטליה, יפן, ישראל, הולנד, נורווגיה, רוסיה, ספרד, שוודיה, שווייץ, הממלכה המאוחדת וארצות הברית.

כמן כן, הארגון כולל גם חברים שאינם מן המניין (associate member), ממדינות כגון מקסיקו, דרום אפריקה, פורטוגל, ניו זילנד ועוד.

ישראל הצטרפה לארגון ביוני 2014.

==ראו גם==
* מועדון לונדון

==קישורים חיצוניים==
* 
* 

==הערות שוליים==

קטגוריה:סחר בין-לאומי
קטגוריה:ארגונים בין-ממשלתיים
קטגוריה:ארגוני כלכלה בין-לאומיים
לווייתני ענק

לווייתני ענק או לִּוְיְתָנִיִּים (שם מדעי: Balaenopteridae) היא המשפחה הגדולה ביותר בתת-הסדרה לווייתני מזיפות, בהכלילה תשעה מינים המחולקים לשני סוגים. היא כוללת את בעל החיים הגדול ביותר שחי אי פעם, לווייתן כחול, היכול להגיע למשקל 200 טון, ושני מינים המגיעים למשקל 50 טונות. המין הקטן ביותר במשפחה, לווייתן גוץ (לווייתן מינקי, Balaenoptera acutorostrata), מגיע גם הוא למשקל של תשע טונות.

שמם הלטיני של לווייתני הענק, Balaenopteridae, נגזר ממילה נורווגית שמשמעותה "לווייתני תלם". שם זה ניתן להם בשל העובדה שלכל חברי המשפחה יש תלמים אורכיים בעורם, המתחילים מתחת לפיהם, ומסתיימים בטבור. סבורים כי תלמים אלה מאפשרים ללוייתן לפעור את פיו לרווחה במהלך האכילה.

תפוצתם של לווייתני הענק רחבה למדי: רורקל ענק, לווייתן כחול, לווייתן גדול-סנפיר, לווייתן צפוני ולווייתן גוץ נמצאים בכל האוקיינוסים המרכזיים; יתר המינים נעדרים רק ממימיהם הקרים של אוקיינוס הקרח הצפוני והאוקיינוס הדרומי.

מרבית לווייתני הענק מזדווגים במים בעלי טמפרטורה חמה במהלך החורף, ואחר-כך נודדים חזרה לאזורי הקוטב, אזורים שלרוב עשירים במזון - פלנקטון וקריל (Euphausiacea) - בתקופת הקיץ הקצרה.

==טקסונומיה==
העץ הפילוגנטי של לווייתני הענק
משפחת לווייתני הענק מחולקת לשתי תתי-משפחות: Balaenopterinae ו-Megapterinae. כל תת-משפחה מכילה סוג יחיד – לווייתן (Balaenoptera) ולווייתן גדול-סנפיר (Megaptera) בהתאמה. עם זאת, מחקרים פילוגנטיים בנוגע למיני לווייתני הענק הראו כי המיון הנוכחי הוא פרפילטי, וייתכן שהמיון ישתנה בהתאם. מספר חוקרים אף רואים במשפחה לווייתנים אפורים שייים למשפחה זו.

מיון:
**סוג לווייתן (Balaenoptera)
**סוג ומין יחיד לווייתן גדול-סנפיר (Megaptera novaeangliae)
**סוג Archaebalaenoptera - נכחד
**סוג Archaeschrichtius
**סוג Cetotheriophanes - נכחד
**סוג Diunatans - נכחד
**סוג Eschrichtioides - נכחד
**סוג Gricetoides - נכחד
**סוג Incakujira - נכחד
**סוג Miobalaenoptera - נכחד
**סוג Nehalaennia - נכחד
**סוג פרבלנופטרה (Parabalaenoptera) - נכחד
**סוג Plesiobalaenoptera - נכחד
**סוג Plesiocetus - נכחד
**סוג Praemegaptera - נכחד
**סוג Protororqualus - נכחד

===מינים קיימים מהסוג===
{| cellspacing="0" class="wikitable sortable"
! שם !! שם מדעי !! תמונה/איור!! משקל (בטון) !! אורך (במטרים)
|-
| לווייתן כחול || Balaenoptera musculus|| 150–177 || 27–33
|-
| לווייתן מצוי || Balaenoptera physalus|| 70 || 18–20 
|-
| לווייתן צפוני ||Balaenoptera borealis || 50 || 20
|-
| לווייתן בריד || Balaenoptera brydei|| 25 || 14.5
|-
| לווייתן עדני|| Balaenoptera edeni|| 15 || 12
|-
| לווייתן גוץ || Balaenoptera acutorostrata|| 4.23|| 12
|-
| לווייתן מינקי דרומי || Balaenoptera bonaerensis|| 10 || 11.9
|-
| לווייתן אומורה|| Balaenoptera omurai|| ? || 11.5
|-
| לווייתן רייס || Balaenoptera ricei || 12.65 || 13.87
|-
| לווייתן גדול-סנפיר || Megaptera novaeangliae|| 27 || 10–16 
|}

==קישורים חיצוניים==

==הערות שוליים==

*
קטגוריה:בעלי חיים שתוארו ב-1864
קטגוריה:טקסונים שתוארו בידי ג'ון אדוארד גריי
חלוקה מנהלית של גרמניה המזרחית

עם הקמת הרפובליקה הדמוקרטית הגרמנית באוקטובר 1949, ירשה המדינה החדשה את החלוקה המנהלית של גרמניה הנאצית. לפי החלוקה המנהלית של השלטון הנאצי כללה גרמניה "לנדר" (מדינות). בשטח הכיבוש הסובייטי, היכן שהוקמה גרמניה המזרחית היו חמש "לנדר": מקלנבורג-מערב פומרניה, ברנדנבורג, ברלין (מלבד מערב ברלין), סקסוניה, סקסוניה-אנהלט ותורינגיה. במסגרת רפורמה מנהלית מקיפה ב-1952, בוטלו 5 המדינות ובמקומם חולקה הרפובליקה הדמוקרטית ל-15 מחוזות (Bezirke). שמו של כל מחוז היה שמה של העיר הכי גדולה בו:
מפת החלוקה המנהלית של גרמניה המזרחית
*קוטבוס
*דרזדן
*ארפורט
*פרנקפורט על האודר
*גרה
*האלה
*קרל מרקס שטט (לאחר האיחוד שונה שמה בחזרה לקמניץ)
*לייפציג
*מגדבורג
*שוורין
*זוהל
*נויברנדנבורג

לברלין המזרחית היה מעמד מיוחד עקב היותה עיר בירה. היא נקראה ברלין או ברלין, בירת הרפובליקה הדמוקרטית הגרמנית (Berlin, Hauptstadt der DDR).

החלוקה החדשה נבעה משתי סיבות: הראשונה היא שגרמניה המזרחית ניסתה למחוק סממנים הקשורים לעברה הנאצי וליצור זהות חדשה והשנייה היא ששלטונות גרמניה המזרחית, בתור מדינה רודנית רצו ליצור מערכת שלטון אזורי שתהיה כפופה לשלטון המרכזי.
ב-1990 לאחר איחוד גרמניה, בוטלו ה-Bezirke והוחזרו ה-Lander המקוריים כמו לפני האיחוד וכמו בגרמניה המערבית.

==קישורים חיצוניים==

קטגוריה:גרמניה המזרחית
קטגוריה:גרמניה המזרחית: גאוגרפיה
גרמניה המזרחית
Past Masters, Volume One

Past Masters, Volume One הוא אלבום אוסף סינגלים שיצא בשנת 1988 והכיל הקלטות של להקת הביטלס בין השנים 1962–1965.

האלבום מכיל 18 רצועות: מהן 13 שירים שהופיעו בסינגלים ואי לכך אינם מופיעים באלבומיהם הרשמיים, וכן שירי משנה בסינגלים (בי-סייד). בנוסף להם מופיעים באלבום 4 שירים שהופיעו בתקליטון "Long Tall Sally" ושיר אחד שהופיע בארצות הברית "Bad Boy".

עטיפת האלבום מציגה את הלוגו של הלהקה כפי שהופיע על מערכת התופים עליה ניגן בהופעות פומביות רינגו סטאר בימיה של הלהקה. לעטיפה עצמה רקע שחור, בעוד חלקו השני של האוסף, Past Masters, Volume Two בעל עיצוב זהה עם ברקע לבן.

== רשימת השירים ==
# Love Me Do
# From Me To You
# Thank You Girl
# She Loves You
# I'll Get You
# I Want to Hold Your Hand
# This Boy
# Komm, Gib Mir Deine Hand
# Sie Liebt Dich
# Long Tall Sally
# I Call Your Name
# Slow Down
# Matchbox
# I Feel Fine
# She's a Woman
# Bad Boy
# Yes It Is
# I'm Down

==קישורים חיצוניים==

קטגוריה:אלבומי הביטלס
קטגוריה:אלבומי חברת פרלופון

en:Past Masters
de:Past Masters
es:Past Masters
fr:Past Masters, Volume One
ka:Past Masters (ალბომების სერია)
no:Past Masters
pt:Past Masters, Volume One
ru:Past Masters
The Works

The Works (בעברית: העבודות) הוא אלבומה ה-11 של להקת הרוק קווין, שיצא לאור בשנת 1984.

==הפקה ==
לאחר שנתיים של הפסקה מאז אלבומם הקודם, חזרה קווין אל האולפנים. עולם המוזיקה עבר שינוי מאז צאת תקליטם הקודם Hot Space, ובשנתיים אלה היו עסוקים חברי הלהקה בפרויקטים אישים משלהם ולהתרחב לכיוונים מוזיקליים אישים משלהם.

האלבום "The Works" הוקלט באולפני "Record Planet" בלוס אנג'לס שבקליפורניה ובאולפני MusicLand במינכן, החל מאוגוסט 1983 ועד ינואר 1984.

== רשימת שירים ==
=== צד ראשון ===
<div style="direction: ltr;">
{|border=0
|
# "Radio Ga Ga" (רוג'ר טיילור) – (5:49) *
# "Tear It Up" (בריאן מיי) – (3:28)
# "It's a Hard Life" (פרדי מרקיורי) – (4:08) *
# "Man On The Prowl" (מרקיורי) – (3:28)
|}
</div>

=== צד שני ===
<div style="direction: ltr;">
{|border=0
|
# "Machines (Or 'Back to Humans')" (מיי\טיילור) – (5:10)
# "I Want to Break Free" (ג'ון דיקון) – (3:20) *
# "Keep Passing The Open Windows" (מרקיורי) – (5:21)
# "Hammer to Fall" (מיי) – (4:28) *
# "Is This the World We Created...?" (מרקיורי\מיי) – (2:13)
|}
</div>

=== רצועות בונוס במהדורת Hollywood Records משנת 1991 ===
<div style="direction: ltr;">
{|border=0
|
#"I Go Crazy" (מיי) (original B-side) – (3:42)
#"Radio Ga Ga (Extended Mix)" (טיילור) – (6:50)
#"I Want To Break Free (Extended Mix)" (Deacon) – (7:12)
|}
</div>

=== רצועות בונוס במהדורת Anniversary משנת 2011 ===
#"I Go Crazy (B-Side)"
#"I Want To Break Free (Single Remix)"
#"Hammer to Fall (Headbanger’s Mix)"
#"Is This The World We Created…? (Live in Rio, January 1985)"
#"It's a Hard Life (Live in Rio, January 1985)"
#"Thank God It's Christmas (Non-Album Single)"
*המסומנים ב-* יצאו כסינגלים.

== מבצעים ==
*כל השירה מבוצעת על ידי פרדי מרקיורי, למעט:
** Machines – מרקורי, טיילור
*קולות ליווי מבוצעים על ידי מרקיורי, טיילור ומיי, למעט:
** It's a Hard Life – מרקיורי
** Man On The Prowl – מרקיורי
** I Want to Break Free – מרקיורי
*תופים, מכונת תופים, תופים אלקטרוניים: רוג'ר טיילור
*גיטרה בס: ג'ון דיקון
*גיטרה אקוסטית:
**Is This The World We Created – מיי
**I Want To Break Free – דיקון
*גיטרה חשמלית – בריאן מיי, למעט:
**גיטרה נוספת ב-I Want To Break Free – דיקון
**גיטרה נוספת ב-Man On The Prowl – מרקיורי
*פסנתר: מרקיורי פרט ל"Man On The Prowl" – פרד מנדל
*סינטיסייזר: פרד מנדל, למעט:
** Radio Ga Ga – מנדל, מרקיורי, טיילור
** I Want To Break Free – מנדל, מרקיורי, דיקון
** Machines – מק וטיילור
** Keep Passing The Open Windows – מרקיורי
*ווקודר: טיילור (Radio Ga Ga, Machines)

==קישורים חיצוניים==

==הערות שוליים==

קטגוריה:אלבומי קווין
קטגוריה:אלבומים באנגלית
קטגוריה:אלבומי חברת EMI
אודמורטיה

רפובליקת אודמורטיה (ברוסית: Республика Удмуртия, באודמורטית: Удмурт Республика) היא רפובליקה בפדרציה הרוסית הממוקמת במזרח החלק האירופאי של רוסיה. שטח הרפובליקה כ-42,100 קמ"ר, אוכלוסייתה המשוערת היא: 1,493,700 תושבים (נכון לינואר 2021). בירת הרפובליקה היא איז'בסק.

== היסטוריה ==
חבל אודמורטיה היה חלק מהנסיכויות הטטריות אשר התקיימו באזור, עד שנכבש ב־1554 על ידי איוואן האיום, נסיך מוסקבה. אודמורטים, שלא הייתה להם מדינה משלהם לא התנגדו בצורה פעילה לשלטון החדש. בתקופת האימפריה הרוסית האזור היה חלק מגוברניה שמרכזה בעיר ויאטקה.

ב־1918 כל הרפובליקות בין אורל וולגה התאחדו למדינת אידל-אורל, שהכריזה על עצמאותה מרוסיה. בשנת 1919 הכוחות הקומוניסטיים כבשו את המדינה הצעירה, חילקו אותה לרפובליקות והפכו את אודמורטיה ל"מחוז האוטונומי הווטי" (רוסית: Вотская автономная область). ב-1932 שם החבל שונה לאודמורטיה, וב-1934 החבל נהפך לרפובליקה אוטונומית בפדרציה הרוסית הסובייטית.

ב־1991 הגדירו אותה השלטונות כרפובליקה.

== גאוגרפיה ==
בין שאר הסובייקטים בפדרציה היא במקום ה־57 בשטחה. היא גובלת מצפון ובמערב במחוז קירוב, מדרום ברפובליקת טטרסטן, ובשקיריה, וממזרח במחוז פרם.

הנהרות החשובים של הרפובליקה הם קאמה, ויאטקה ואיז'. קמה וויאטקה מתחילים באודמורטיה בגבעות שבצפון הרפובליקה, אך רוב מסלולם עובר מחוץ לגבולות הרפובליקה.

== דמוגרפיה ==
במעמד ההקמה בשנת 1920 האודמורטים היו רוב אוכלוסיית הישות. בעקבות הגדלת השטח השתנה הרכב אוכלוסין וכבר בשנת 1939 האוכלוסייה הרוסית הייתה מעל ל-50%. כיום האוכלוסייה מורכבת מרוסים, המהווים 60.1% מהאוכלוסייה, אודמורטים המהווים 29.3% מהאוכלוסייה, וטטרים המהווים 6.9% מהאוכלוסייה, ועמים נוספים שהגדולים בהם הם מארי ואוקראינים, המהווים 3.7% מהאוכלוסייה. בעיר הגדולה איז'בסק מתגוררים כ-43% מכלל אוכלוסיית הרפובליקה.

== קישורים חיצוניים ==

* 
* 

*
קטגוריה:רוסיה: רפובליקות
מארי אל

רפובליקת מארי אל (ברוסית: Республика Марий Эл, במארי: Марий Эл Республика) היא רפובליקה בפדרציה הרוסית. שטחה 23,400 קמ"ר ואוכלוסייתה מונה 675,332 תושבים (נכון ל-2021). בירת הרפובליקה היא יושקר-אולה. שמה ניתן לה על שם תושבי המקום, המארי.

==היסטוריה==
שבטי מארי עתיקים מוכרים מאז המאה ה-5. מאוחר יותר היה אזור מארי אל כפוף לאימפריה הבולגרית הראשונה (בולגריה שעל הוולגה) ולאורדת הזהב, ובשנות ה-40 של המאה ה-15 היא הייתה לחלק מחאנת קאזאן. ב-1554 נכבשה חאנת קאזאן בידי איוואן האיום נסיך מוסקבה. המארי, שהיוו עד אז את לשון המאזניים בין הטטרים לרוסים ותמכו בדרך כלל בטטרים, עברו לשלטון רוסי. מאחר שלא הייתה למארי מדינה משלהם, הם לא התנגדו באופן פעיל לשלטון החדש, אך כשהשלטון הרוסי התחיל לנצר אותם בכפייה, נמלטו רבים מהם ליערות וכפרים שלמים התרוקנו מיושביהם.

ב-1918 התאחדו כל הרפובליקות בין הרי אורל לוולגה למדינת אידל-אורל, שהכריזה על עצמאותה מרוסיה. בשנת 1919 כבשו הכוחות הקומוניסטיים את המדינה הצעירה, חילקו אותה לרפובליקות והפכו את מארי אל למחוז אוטונומי ב-1920. ב-1929 צורף המחוז האוטונומי של מארי אל מחוז ניז'ני נובגורוד. ב-1936 פורק המחוז, והמחוז האוטונומי הפך לרפובליקה אוטונומית בפדרציה הרוסית. בשנות השלושים חיסל השלטון הרוסי את האינטליגנציה המקומית והביא לאזור מתיישבים רוסיים, ומאז 1939 הם מהווים את הרוב באוכלוסייה. ב-1990 הפכה הרפובליקה האוטונומית לרפובליקה.

==גאוגרפיה==
הרפובליקה נמצאת במזרח החלק האירופי של הפדרציה הרוסית, והיא ה-60 בגודלה בפדרציה. היא גובלת מצפון וממזרח במחוז קירוב, מדרום - ברפובליקת טטרסטן ובצ'ובשיה, וממערב - במחוז ניז'ני נובגורוד.

הנהרות החשובים של הרפובליקה הם וולגה ויובליו האזוריים, שהארוך מביניהם הוא קוגשגה הגדולה.

==דמוגרפיה==
האוכלוסייה כוללת רוסים, המהווים 45.1% מהאוכלוסייה, בני עם המארי המהווים 41.8% מהאוכלוסייה, טטרים, המהווים 5.5% מהאוכלוסייה, ועמים נוספים, בהם צ'ובשים (1%) ואוקראינים.

==קישורים חיצוניים==

* 
* 

קטגוריה:רוסיה: רפובליקות
קטגוריה:מדינות וטריטוריות שהוקמו ב-1920
קטגוריה:מדינות וטריטוריות שהוקמו ב-1936
וייל אי. קויוטי ורוד ראנר

250px
וייל אי. קויוטי ורוד-ראנר (באנגלית: Wile E. Coyote and the Road Runner) הן דמויות מצוירות בסדרת טלוויזיה הנמנית עם הלוני טונס של האחים וורנר.

רוד-ראנר (המכונה גם "מיפ-מיפ" בשל הקריאה האופיינית שלו) הוא עוף מסוג קוקייה רצנית (Roadrunner) מתוחכם, מהיר ביותר, בעל יכולת התחמקות וכושר הישרדות מרשימים. בדרך כלל הוא מתחמק מפני זאב הערבות ווייל-אי קויוטי (Wile E. Coyote), המנסה לתפוס ולאכול את רוד-ראנר, בדרכים שונות ומשונות. הסרטים המצוירים הכוללים דמויות אלה זכו להצלחה רבה. במיוחד זכה לחיבת הצופים חוסר המזל התמידי המלווה את וויל-אי-קיוטי בנסיונותיו לתפוס את רוד-ראנר, למרות כל תכסיסיו ומגוון הציוד אותו הוא רוכש מהחברה הבדיונית אקמי. פרט מעניין ומיוחד שאפיין סרטים אלה הוא שלא נעשה כלל שימוש בדיבוב (פרט לשני סרטונים בלבד), ויש רק התמקדות בהצגת העלילה בצורה חזותית ומטורפת, האופיינית ללוני טונס.

עד כה הצמד הופיע ב-45 סרטונים (לא כולל שלושה שנוצרו ב-CGI).

ב-2010 הוחלט להעביר את כל סרטי וייל אי. קויוטי ורוד ראנר לאנימציה ממוחשבת (תלת־ממדית). החלטה זו נהפכה ב-2012, כשהחלו לצאת סרטים חדשים באנימציה דו-ממדית.

דמותו של וייל א. קויוטי הופיעה בשישה סרטים כאויבו של באגס באני. כאשר בחמישה מהם הוא דיבר. מדבביו בעברית היו במהלך השנים: איציק סיידוף (1992,עלילות טייני טון), יורם יוספסברג (פרק אחד בעלילות טייני טון), עמי מנדלמן (2000) וצביקה פורמן (באגס באני והבנאים). ב"Operation:Rabbit" היה על כרטיס הביקור שנתן לבאגס את מקצועו כ"גאון". 

== הסרט "זאב הערבות נגד אקמי" ("Coyote vs. Acme") ==
באוגוסט 2018 הודיעה חברת האחים וורנר שהיא מפתחת סרט אנימציה בשם Coyote vs. Acme, כאשר כריס מקיי מפיק וג'ון וג'וש זילברמן כותבים את התסריט<ref></ref>. התסריט התבסס על טקסט של הסופר איאן פרייזר שפורסם במגזין "ניו יורקר" ב–1990. על פי הסיפור, וייל אי. קויוטי מגיש תביעה נגד חברת אקמי עקב נזקים גופניים שנגרמו לו בעקבות שימוש במוצרים של החברה<ref name=":0"></ref>. בדצמבר 2019, על פי הדיווחים דייב גרין חתם עם ורנר בתפקיד במאי הסרט<ref></ref>. בפברואר 2022, הוכרז שג'ון סינה יככב בתפקיד עורך הדין של אקמי<ref></ref>. הסרט הוסר מלוח הזמנים לאקרנים באפריל 2022, ובוטל רשמית בנובמבר 2023<ref></ref>. עם זאת, תגובה ציבורית מצד מעריצים, יוצרי סרטים ויוצרים אחרים בתעשיית הבידור אילצה את האחים וורנר להפוך את ההחלטה הזו ולאפשר ליוצרי הסרט לשווק אותו למפיצים אחרים<ref></ref>. בפברואר 2024 הוכרז שוורנר תבטל את הפצת הסרט למרות הכל, לאחר שהשקיעה בהפקתו כ- 70 מיליון דולר<ref></ref><ref name=":0" />.

== קישורים חיצוניים ==

* [https://www.newyorker.com/magazine/1990/02/26/coyote-v-acme כתב התביעה בתביעה דמיונית שהגיש זאב הערבות נגד חברת אקמי]
* [http://www.lectlaw.com/files/fun19.htm כתב הגנה דמיוני של חברת אקמי בתביעה שהגיש נגדה זאב הערבות מהסדרה רוד-ראנר בשל כישלון מוצרייה]
* 

== הערות שוליים ==

קטגוריה:דמויות לוני טונס
קטגוריה:בעלי חיים בדיוניים
נמרוד אנטל

נמרוד אנטל (בהונגרית: Nimród E. Antal; נולד ב-30 בנובמבר 1973) הוא במאי ושחקן קולנוע הונגרי-אמריקאי.

== חייו ==
אנטל נולד בלוס אנג'לס, קליפורניה שבארצות הברית, להורים ממוצא הונגרי. בשנת 1991 עבר להתוגרר בהונגריה, שם החל ללמוד ולעסוק בקולנוע. הוא החל את דרכו בתעשייה כבמאי וידאו קליפים, בהם קליפ ללהקת הרוק ההונגרית "Warpigs" אשר עסק בעבודת מפקחי הכרטיסים של רכבת תחתית. הדבר נסך בו השראה ובעקבותיו הפיק את סרטו הראשון "קונטרול", אותו ביים. הסרט יצא לאקרנים ב-2003 וזכה בפרס "סרט הביכורים הטוב ביותר" בפסטיבל קאן ב-2004. ב-2005 שב לארצות הברית, בעקבות הצלחתו, לביים סרטים הוליוודים.

סרטו השני - "חדר פנוי", היה סרט אימה בכיכובם של קייט בקינסייל ולוק וילסון. הסרט עלה לאקרנים ב-2007 וזכה להצלחה בינונית ולסרט המשך אשר יצא ישירות ל-DVD. 

סרטו הבא - "משוריין" (2009) היה סרט פעולה בכיכובם של מאט דילון וז'אן רנו ובהפקתו של סם ריימי. הסרט קיבל ביקורות שליליות ונכשל בקופות.

ב-2010 יצא סרט נוסף בבימויו - הטורפים - המשך לסרטי הטורף. ביים ב- 2013 את הסרט Metallica Through The Never.

ב-2023, יצא סרטו הבא "Retribution"; מותחן פשע בכיבובו של ליאם ניסן. כמו כן, ביים שני פרקים בעונתה הרביעית של הסדרה דברים מוזרים.

==קישורים חיצוניים==

==הערות שוליים==

קטגוריה:במאי קולנוע אמריקאים
קטגוריה:במאי קולנוע הונגרים
קטגוריה:אמריקאים שנולדו ב-1973
775

== אירועים ==
* ינואר: במסגרת המלחמות הסקסוניות מחליטים הפרנקים בראשות קרל הגדול לצאת למהלך צבאי שני נגד הסקסונים. חיל הרגלים מתכנס בקלן ויוצא לקרבות ב"דרך הקיסר". הפרנקים מצליחים לכבוש ערים סקסוניות על נהר הרוהר. האנגריברים מוכים בידי הפרנקים, כמו גם מספר עממים אחרים, אבל הפרנקים נוחלים תבוסה בווסטפאליה
* אוקטובר: אל-מהדי הופך לח'ליף השלישי לבית עבאס
* הערכה: בשנת 775 לערך, הופכת בגדד, בירת האימפריה העבאסית לעיר המאוכלסת בעולם, ועוברת בכך את צ'אנג-אן, בירת שושלת טאנג בסין
* נוסדת העיר גיסן בגרמניה
* מוקם מנזר סאמיה בטיבט
* אלפין השני יורש את קיניאוד הראשון כמלך הפיקטים

== נולדו ==
* לאו החמישי מלך ארמניה (נפטר ב-820)

== נפטרו ==

== לוח שנה ==









==קישורים חיצוניים==
אנפית בקר

אֲנְפִית בָּקָר (שם מדעי: Bubulcus) היא עוף מים ממשפחת אנפתיים. האנפית ידועה בסימביוזה שלה עם מיני פרסתנים גדולים כמו פרות, משם קיבלה את שמה.

האנפית חיה בערבות, מקווי מים וביצות שונות סביב האזורים הטרופיים. מין אחד חי בעולם החדש של אמריקה, באפריקה, ובאירופה; ואילו השנייה מצויה בדרום אסיה, אוקיאניה ואוסטרליה.

==מיון==
בסוג שני מינים שבעבר סווגו כמין אחד, אך כיום רוב הרשימות מכירות בפיצול:
*אנפית בקר מערבית (Bubulcus ibis)
*אנפית בקר מזרחית (Bubulcus coromandus)

==גלריה==
<gallery>
Bubulcus ibis -Dallas, Texas, USA -flying-8.jpg
Bubulcus ibis (Garcita del ganado) (16825919180).jpg
Cattle Egret I IMG 1093.jpg
Cattle Egret (Br.) I IMG 8103.jpg
Anafa.JPG
Héron garde-bœufs MHNT.jpg
Cattle Egrets I3 IMG 1409.jpg
Cattle Egret (Bubulcus coromandus), Padiyathalawa, Sri Lanka.jpg
Bubulcus ibis - Lagoa do Mucuripe, Campo Maior, Piauí - 3U3A0763.jpg
</gallery>

== לקריאה נוספת ==
* עזריה אלון, החי והצומח של ארץ ישראל, כרך 6 - עופות. משרד הביטחון ההוצאה לאור והחברה להגנת הטבע, 1986, 
* הינצל, פיטר, פרסלאו, הציפורים מגדיר שדה שלם, נוסח עברי יצחק כפכפי, הוצאת הקיבוץ המאוחד תשמ"א 1981.

== קישורים חיצוניים ==

* [http://old.parks.org.il/BuildaGate5/general2/data_card.php?U=no&SiteName=parks&ItemID=946854511&ValuePage=Card7 אנפית בקר באתר רשות הטבע והגנים]
* 
* [https://web.archive.org/web/20070715204121/http://www.zapar.co.il/cattle%20egret.html תמונות אנפית הבקר], בפורטל הצפרות הישראלי

== הערות שוליים ==

קטגוריה:טקסונים שתוארו בידי קארולוס ליניאוס
קטגוריה:אנפתיים
קטגוריה:בעלי חיים שתוארו ב-1758
מיג-1

מיג-1 (ברוסית: Микоян-Гуревич МиГ-1) הוא מטוס קרב סובייטי מתוצרת חברת המטוסים מיקויאן גורביץ' שהיה בשימוש על ידי חיל האוויר הסובייטי בעיקר בתקופת מלחמת העולם השנייה. מטוס זה נחשב לקשה להטסה, אך היווה את הבסיס למטוס מיג-3, שהוכיח את עצמו כמטוס יירוט מוצלח בגובה רב וביסס מוניטין למתכנניו.

== היסטוריה ==
המיג-1 תוכנן בתגובה לדרישה של חיל האוויר הסובייטי למטוס קרב מתקדם שפורסמה בינואר 1939. בתחילה, תוכנן הדגם על ידי לשכת התכנון הסובייטית "פוליקארפוב" וזכה לכינוי I-200. העבודה על הדגם החלה ביוני 1939, תחת פיקוחו של המהנדס הראשי ניקולאי פוליקארפוב ועוזרו טטיויניקין. פוליקארפוב העדיף מנועים רדיאליים וקידם את דגם ה-I180 שלו באותו זמן, אך כאשר מנוע רב עוצמה מדגם "מיקולין AM-37" נעשה לזמין, החליט פוליקארפוב להשתמש בו במטוס הקרב החדש שתכנן. גישתו בתכנון המטוס ובנייתו הייתה לבנות את מטוס הקרב הקטן ביותר האפשרי מסביב לשלדת המנוע החזק, ובכך לצמצם את משקל המטוס והגרר שלו – עיקרון המתאים למטוס קרב קל משקל ומהיר. המטוס תוכנן להגיע למהירות של 670 קילומטרים לשעה.

בקיץ 1939 סר חינו של פוליקארפוב מפני סטלין וכאשר זה הראשון נסע בנובמבר 1939 לסייר במפעלי התעופה של גרמניה, הרשויות הסובייטיות החליטו לפזר את צוות הפיתוח שלו ולהקים מחלקת פיתוח ניסיונית חדשה, שבראשה עמדו ארטיום מיקויאן ומיכאיל גורביץ', שהיו מועסקים רשמית בלשכת התכנון "פוליקארפוב" עד יוני 1940. המשך הפיתוח של הדגם I-200 הועבר לידי מיקויאן וגורביץ', שלאחר מכן נודעו, שלא לגמרי בצדק, כאבות המטוס.

התוצאה הייתה מטוס קרב שגרתי שטס לראשונה ב-5 באפריל 1940, אף על פי שאספקת המנועים עבורו לא הייתה מוכנה בזמן. במקום זאת, מטוס הקרב החדש טס עם המנוע הנחות יותר מדגם AM-35, ואפילו איתו שבר את שיא המהירות של מטוס סובייטי ב-40 קילומטרים לשעה. עם זאת, בשל מנועו הנחות לא יכול היה לעמוד בדרישות המפרט של חיל האוויר.

הדגם I-200 הוכנס לייצור כמעט מיידית ב-31 במאי 1940. בניגוד לדגמים מתחרים אחרים, כמו (יאקובלב) I-26 (Yak-1) ו-I-301 (LaGG-3), I-200 עבר בהצלחה את מבחני הכשירות באוגוסט בניסיונו הראשון. בסוף אותה השנה, הדגם נשלח ליחידות ניסוי, שם גילו במהרה שעומס הכנף הגדול שלו גרם למספר בעיות שליטה במטוס, ביניהן נטייה הן להזדקרות ולסחרור, ולחוסר יציבות כיוונית.

כאשר הדיווחים על בעיות השליטה במטוס הגיעו למיקויאן ולגורביץ', הם פעלו כדי לתקן אותן ולשנות את עיצובו של המטוס בהתאם. הם אף הגדילו את טווח הטיסה של המטוס על ידי הגדלת הקיבולת של מיכלי הדלק שלו. גרסתו המשופרת של המטוס הוטסה לראשונה ב-29 באוקטובר 1940. על פי השיטה החדשה להענקת שמות למטוסים, החל מה-9 בדצמבר 1940 ל-100 המטוסים הראשונים מדגם I-200 ניתן השם MiG-1 (על שם ראשי התיבות של מיקויאן וגורביץ'), בעוד שלמטוס קרב המשופר על בסיסו ניתן השם MiG-3.

המטוס הופעל על ידי חיל האוויר הסובייטי.

== קישורים חיצוניים ==

קטגוריה:ערכים שבהם תבנית בריטניקה אינה מתאימה
קטגוריה:מטוסים סובייטיים במלחמת העולם השנייה
קטגוריה:מטוסי מיג
ג'ף גריר

ג'ף גריר (באנגלית: Jeff Greer; נולד ב-30 בנובמבר 1979 בניו יורק, ניו יורק) הוא כדורסלן אמריקאי-דומיניקני המשחק בעמדות הקלע והסמול פורוורד בקבוצת נאנסי ובנבחרת הרפובליקה הדומיניקנית. ג'ף הוא אח צעיר של ריקרדו גריר, גם הוא כדורסלן מקצועי.

גריר נולד להורים מהרפובליקה הדומיניקנית שהיגרו לשכונת הברונקס מהעיר ניו יורק.
הוא החל לשחק כדורסל מקצועני באוניברסיטת ראטגרס בעונת 1997/1998 וסיים בה את לימודיו ואת קריירת המכללות שלו בשנת 2001.

לאחר מכן חתם בקבוצת וישי, מהליגה הצרפתית הראשונה בשנת 2001 על חוזה עד לסיום שנת 2003. לאחר השנתיים בווישי, חתם גריר על חוזה לעונה אחת (2003/2004) בקבוצת לה האבר, שגם היא שיחקה בליגה הצרפתית הראשונה.

לאחר העונה בקבוצת לה האבר, חתם גריר על חוזה לשנתיים בשטרסבורג בעונת 2004/2005, בה זכה באליפות צרפת, ובעונה לאחר מכן שיחק ביורוליג והציג יכולת גבוהה אך בעונה הזאת לא הצליחה קבוצתו לשמור על תואר האליפות.

בעונת חתם בעירוני נהריה מליגת העל בכדורסל, וזכה לשחק במשחק הראווה שנערך בתחילת העונה בין הפועל גליל עליון לכוכבי הליגה. לקראת עונת עבר לנאנסי מהליגה הצרפתית.

כשחקן נבחרת הרפובליקה הדומיניקנית, הצליח גריר להתבסס ככוכב במדינת המוצא שלו, ואף הוביל את נבחרתו למקום השני של אליפות יבשת אמריקה בשנת 2003, לאחר שנבחרתו הגיעה לגמר והובסה על ידי פוארטו ריקו.

גריר נוהג לשחק בליגה דומיניקנית כמדי שנה, הוא נוהג לעשות זאת מאז שסיים את קריירת המכללות שלו, הוא בדרך כלל חותם על חוזה לא מקצועני ומשחק בליגה כשחקן מן השורה, מכיוון שליגה זו אינה מקצוענית ולכן נמשכת חודשיים, זמן שבו הוא יוכל להכין את עצמו כשיר למשחק בקבוצה המקצוענית שבה חתם.

==קישורים חיצוניים==

קטגוריה:כדורסלני אוניברסיטת ראטגרס
קטגוריה:כדורסלני הרפובליקה הדומיניקנית
קטגוריה:כדורסלני עירוני נהריה
קטגוריה:כדורסלני נאנסי
קטגוריה:כדורסלני שטרסבורג
קטגוריה:אמריקאים שנולדו ב-1979
מוינשט

מוינשט (ברומנית: Moineşti) היא עיר במחוז בקאו, ברומניה.

מוינשט הוזכרה לראשונה במסמך משנת 1467 וסומנה לראשונה על מפה בשנת 1783. בשנת 1832 הוכרזה מוינשט כיריד ובשנת 1921 קיבלה מעמד של מועצה עירונית ולבסוף בשנת 2001 קיבלה מעמד של עיר.

בשנת 2002 התגוררו בעיר 24,210 תושבים.

==יהדות מוינשט==

במוינשט הייתה קהילה יהודית שמתוכה יצאו מרבית חלוצי העלייה הראשונה שהקימו את ראש פינה, ביניהם דוד שוב ומרדכי ברנשטיין. יהודי מוינשט היו דתיים, חסידי רבי יצחק פרידמן מבוהוש.

במוינשט נולדו טריסטן צארה, מראשוני זרם הדאדא, ודוד משה רוזן, שהיה הרב הראשי של יהדות רומניה בתקופה הקומוניסטית.

== קישורים חיצוניים ==

* 
* 

קטגוריה:רומניה: ערים
לורי (סוג)

זוג של Lorius lory
לורי (שם מדעי: Lorius) הוא סוג בשבט הלורים שבמשפחת הדרראים, בו חמישה מינים החיים בגינאה החדשה, איי שלמה ובדרום-מזרח אסיה ביערות הגשם.

בני הסוג בינוניים בגודלם, בעלי מקורים גדולים ומעוקלים בצבע אפור או כתום והם בעלי גוונים אדומים-ורודים. מזונם העיקרי הוא פירות אך גם צוף פרחים.

==מינים==
*Lorius albidinuchus
*Lorius chlorocercus
*לוֹרִי שְׁחֹר כִּפָּה (Lorius domicella)
*לורי פטפטן (Lorius garrulus)
*Lorius hypoinochrous
*Lorius lory

==קישורים חיצוניים==

קטגוריה:בעלי חיים שתוארו ב-1825
קטגוריה:טקסונים שתוארו בידי ניקולס אילוורד ויגורס
קטגוריה:לוריים